b"\n_START_ARTICLE_\nVen\xc3\xa4j\xc3\xa4n jalkapallomaajoukkue\n_START_SECTION_\nHistoria\n_START_PARAGRAPH_\nVen\xc3\xa4j\xc3\xa4n keisarikunnan jalkapallomaajoukkue pelasi ensimm\xc3\xa4iset ep\xc3\xa4viralliset maaottelunsa vuonna 1910. Ven\xc3\xa4j\xc3\xa4n jalkapalloliitto perustettiin tammikuussa 1912 ja viel\xc3\xa4 samana vuonna siit\xc3\xa4 tuli my\xc3\xb6s Kansainv\xc3\xa4lisen jalkapalloliiton FIFA:n j\xc3\xa4sen. Ven\xc3\xa4j\xc3\xa4n keisarikunnan maajoukkueen seuraajaksi perustettiin Neuvostoliiton jalkapallomaajoukkue, joka pelasi ensimm\xc3\xa4isen ottelunsa 1923.  Neuvostoliiton lakkauttamisen j\xc3\xa4lkeen perustettiin Itsen\xc3\xa4isten valtioiden yhteis\xc3\xb6n jalkapallomaajoukkue tammikuussa 1992 ja lopulta nykyinen Ven\xc3\xa4j\xc3\xa4n maajoukkue my\xc3\xb6hemmin samana vuonna._NEWLINE_FIFA katsoo Ven\xc3\xa4j\xc3\xa4n joukkueen olevan Neuvostoliiton ja IVY:n maajoukkueiden suora seuraaja, vaikka ven\xc3\xa4l\xc3\xa4iset olivatkin Neuvostoliiton maajoukkueessa usein v\xc3\xa4hemmist\xc3\xb6n\xc3\xa4. Monet muista neuvostotasavalloista kuten Ukrainasta l\xc3\xa4ht\xc3\xb6isin olevat pelaajat jatkoivat maajoukkueuraansa Ven\xc3\xa4j\xc3\xa4n v\xc3\xa4reiss\xc3\xa4.\n_START_SECTION_\n1994 MM-kilpailut\n_START_PARAGRAPH_\nNeuvostoliiton j\xc3\xa4lkeinen Ven\xc3\xa4j\xc3\xa4 selviytyi heti ensiyritt\xc3\xa4m\xc3\xa4ll\xc3\xa4\xc3\xa4n maailmanmestaruuskilpailuiden lopputurnaukseen 1994 Yhdysvaltoihin. Se joutui samaan alkulohkoon Kamerunin, pronssia voittaneen Ruotsin ja maailmanmestaruuden voittaneen Brasilian kanssa. Kaksi ensimm\xc3\xa4ist\xc3\xa4 otteluaan Ruotsia ja Brasiliaa vastaan se h\xc3\xa4visi 0\xe2\x80\x932 ja menetti mahdollisuutensa jatkoon, ja alkulohkon viimeisess\xc3\xa4 panoksettomassa ottelussa Kamerunia vastaan se voitti 6\xe2\x80\x931 Oleg Salenkon tehty\xc3\xa4 maaleista viisi, mik\xc3\xa4 on yh\xc3\xa4 MM-lopputurnaushistorian enn\xc3\xa4tys.\n_START_SECTION_\n1996 EM-kilpailut\n_START_PARAGRAPH_\nVen\xc3\xa4j\xc3\xa4 selviytyi ensiyritt\xc3\xa4m\xc3\xa4ll\xc3\xa4\xc3\xa4n my\xc3\xb6s EM-kilpailuiden lopputurnaukseen 1996 Englantiin, miss\xc3\xa4 se joutui niin sanottuun kuolemanlohkoon yhdess\xc3\xa4 Saksan, T\xc5\xa1ekin ja Italian kanssa. Ensimm\xc3\xa4isen ottelunsa Italiaa vastaan se h\xc3\xa4visi 1\xe2\x80\x932, ja toisen ottelunsa lopulta EM-kultaa voittaneelle Saksalle 0\xe2\x80\x932. Alkulohkon viimeisess\xc3\xa4 ottelussa se pelasi lopulta hopealle ylt\xc3\xa4neen T\xc5\xa1ekin kanssa 3\xe2\x80\x933-tasapelin, mutta putosi my\xc3\xb6s t\xc3\xa4ll\xc3\xa4 kertaa jatkokierroksilta.\n_START_SECTION_\n2002 MM-kilpailut\n_START_PARAGRAPH_\nSiit\xc3\xa4 huolimatta, ett\xc3\xa4 vuosina 1997\xe2\x80\x931999 Ven\xc3\xa4j\xc3\xa4 oli FIFA:n maailmanrankingissa 20 parhaan joukossa, se ep\xc3\xa4onnistui selviytym\xc3\xa4\xc3\xa4n kaksista karsinnoista lopputurnaukseen. Arvokilpailukentill\xc3\xa4 se n\xc3\xa4htiin vasta kuuden vuoden tauon j\xc3\xa4lkeen 2002 Japanin ja Etel\xc3\xa4-Korean MM-kilpailuissa. Ven\xc3\xa4j\xc3\xa4 pelasi alkulohkossa H yhdess\xc3\xa4 Belgian, Tunisian ja is\xc3\xa4nt\xc3\xa4maa Japanin kanssa. Avausottelunsa Tunisiaa vastaan se voitti 2\xe2\x80\x930, mutta toisessa ottelussaan h\xc3\xa4visi Japanille 0\xe2\x80\x931 ja kolmannessa Belgialle viime minuuttien j\xc3\xa4nnitt\xc3\xa4vien vaiheiden j\xc3\xa4lkeen 2\xe2\x80\x933, eik\xc3\xa4 selviytynyt jatkokierroksille.\n_START_SECTION_\n2004 EM-kilpailut\n_START_PARAGRAPH_\n2004 Portugalin EM-kisoissa Ven\xc3\xa4j\xc3\xa4 joutui j\xc3\xa4lleen vaikeaan alkulohkoon yhdess\xc3\xa4 lopulta Euroopan-mestaruuden vieneen Kreikan, hopealle ylt\xc3\xa4neen Portugalin sek\xc3\xa4 Espanjan kanssa. Ensimm\xc3\xa4isess\xc3\xa4 ottelussaan se h\xc3\xa4visi Espanjalle 0\xe2\x80\x931 ja nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin Portugalille 0\xe2\x80\x932. Alkulohkon viimeisess\xc3\xa4 ottelussaan se voitti Kreikan 2\xe2\x80\x931, mutta ei t\xc3\xa4ll\xc3\xa4k\xc3\xa4\xc3\xa4n kertaa selviytynyt alkulohkosta jatkoon.\n_START_SECTION_\n2008 EM-kilpailut\n_START_PARAGRAPH_\nValmentaja Guus Hiddinkin johtaman Ven\xc3\xa4j\xc3\xa4n p\xc3\xa4\xc3\xa4sy Sveitsiss\xc3\xa4 ja It\xc3\xa4vallassa j\xc3\xa4rjestett\xc3\xa4viin Euroopan-mestaruuskilpailuihin oli tiukalla._NEWLINE_Karsintojen viimeisell\xc3\xa4 kierroksella joukkueen 1-0 -vierasvoitto Andorrasta ja Englannin samanaikainen 2-3 -kotitappio Kroatialle veiv\xc3\xa4t kuitenkin Ven\xc3\xa4j\xc3\xa4n lopputurnaukseen, Englannin j\xc3\xa4\xc3\xa4dess\xc3\xa4 kisojen ulkopuolelle._NEWLINE_Lopputurnaus lohkossa D alkoi Ven\xc3\xa4j\xc3\xa4n kannalta vaikeasti ja Espanja oli ensimm\xc3\xa4isess\xc3\xa4 ottelussa parempi maalein 4-1. Voitto maalein 1-0 hallitsevasta euroopanmestarista Kreikasta piti kuitenkin Ven\xc3\xa4j\xc3\xa4n toiveet puoliv\xc3\xa4lier\xc3\xa4paikasta hengiss\xc3\xa4. Jatkopaikan kohtalo ratkaistiin viimeisess\xc3\xa4 ottelussa Ruotsia vastaan ja Ven\xc3\xa4j\xc3\xa4 voitti ottelun 2-0._NEWLINE_Puoliv\xc3\xa4lier\xc3\xa4ss\xc3\xa4 Ven\xc3\xa4j\xc3\xa4\xc3\xa4 vastaan asettui kisojen aikana vakuuttavasti pelannut Hollanti. Kun Ruud van Nistelrooy tasoitti tilanteeksi 1-1 vajaat kymmenen minuuttia ennen varsinaisen peliajan loppua, n\xc3\xa4ytti silt\xc3\xa4, ett\xc3\xa4 Hollanti k\xc3\xa4\xc3\xa4nt\xc3\xa4isi ottelun itselleen jatkoajalla. Ven\xc3\xa4j\xc3\xa4 kuitenkin hallitsi jatkoaikaa t\xc3\xa4ysin ja vei voiton Dmitri Torbinskin (113') ja Andrei Ar\xc5\xa1avinin (116') maaleilla 3-1._NEWLINE_V\xc3\xa4lieriss\xc3\xa4 vastaan asettui toistamiseen Espanja. Wieniss\xc3\xa4 pelatussa ottelussa Ven\xc3\xa4j\xc3\xa4 kesti ensimm\xc3\xa4iset 45 minuuttia lukemissa 0-0, mutta toisella puoliajalla nousi Espanja  3-0 -voittoon. Ven\xc3\xa4j\xc3\xa4n kisat p\xc3\xa4\xc3\xa4ttyiv\xc3\xa4t, Espanja vei lopulta Euroopan mestaruuden.\n_START_SECTION_\n2010 MM-karsinnat\n_START_PARAGRAPH_\nVuoden 2010 Etel\xc3\xa4-Afrikan MM-kisojen karsinnoissa Ven\xc3\xa4j\xc3\xa4 sijoittui lohkossaan toiseksi Saksan j\xc3\xa4lkeen ja eteni jatkokarsintoihin, miss\xc3\xa4 se kuitenkin putosi Slovenialle vierasmaalis\xc3\xa4\xc3\xa4nn\xc3\xb6ll\xc3\xa4.\n_START_SECTION_\n2012 EM-kilpailut\n_START_PARAGRAPH_\nVen\xc3\xa4j\xc3\xa4 eteni kisoihin karsintalohkonsa voittajana ja pelasi vuoden 2012 EM-kisoissa A-lohkossa. Ensimm\xc3\xa4isen pelins\xc3\xa4 se pelasi T\xc5\xa1ekki\xc3\xa4 vastaan ja voitti ottelun maalein 4-1. Toinen peli Puolaa vastaan p\xc3\xa4\xc3\xa4ttyi lukemin 1-1. Kolmannessa ja viimeisess\xc3\xa4 peliss\xc3\xa4 vastaan asettui Kreikka, ottelun ratkaisijaksi nousi Kreikan Giorgos Karagkounis, joka teki ottelun ainoaksi j\xc3\xa4\xc3\xa4neen maalin ensimm\xc3\xa4isen puoliajan lis\xc3\xa4ajalla. Kreikan ja Ven\xc3\xa4j\xc3\xa4n ollessa tasapisteiss\xc3\xa4 t\xc3\xa4m\xc3\xa4 joukkueiden keskin\xc3\xa4inen ottelu pudotti Ven\xc3\xa4j\xc3\xa4n jatkosta.\n_START_SECTION_\n2014 MM-kisat\n_START_PARAGRAPH_\nVen\xc3\xa4j\xc3\xa4 selviytyi 12 vuoden tauon j\xc3\xa4lkeen Brasiliassa pelattuihin vuoden 2014 MM-kisoihin, jossa se kuitenkin j\xc3\xa4i lohkonsa kolmanneksi ja pudotuspelien ulkopuolelle pelattuaan kaksi tasapeli\xc3\xa4 Etel\xc3\xa4-Koreaa ja Algeriaa vastaan - molemmat p\xc3\xa4\xc3\xa4ttyiv\xc3\xa4t maalein 1-1 - sek\xc3\xa4 yhden 0-1 -tappion Belgiaa vastaan. Joukkueen p\xc3\xa4\xc3\xa4valmentajana toimi italialainen Fabio Capello.\n_START_SECTION_\n2016 EM-kisat\n_START_PARAGRAPH_\nVen\xc3\xa4j\xc3\xa4 eteni kisoihin karsintalohkonsa kakkosena ja pelasi vuoden 2016 EM-kisoissa B-lohkossa. Ensimm\xc3\xa4isen pelins\xc3\xa4 se h\xc3\xa4visi Walesille maalein 0-3. Toinen peli Slovakiaa vastaan p\xc3\xa4\xc3\xa4ttyi lukemin 1-2. Kolmannessa ja viimeisess\xc3\xa4 peliss\xc3\xa4 vastaan asettui Englanti ja se p\xc3\xa4\xc3\xa4ttyi 1-1 tasapeliin, joten Ven\xc3\xa4j\xc3\xa4 sai vain yhden pisteen ja j\xc3\xa4i alkulohkonsa viimeiseksi. Joukkueen p\xc3\xa4\xc3\xa4valmentajana toimi ven\xc3\xa4l\xc3\xa4inen Leonid Slutski, joka erosi heti huonosti menneiden kisojen j\xc3\xa4lkeen.\n_START_SECTION_\n2018 MM-kisat\n_START_PARAGRAPH_\nVuoden 2018 MM-kisat j\xc3\xa4rjestettiin Ven\xc3\xa4j\xc3\xa4ll\xc3\xa4. Ven\xc3\xa4j\xc3\xa4 onnistui ottamaan t\xc3\xa4h\xc3\xa4n asti parhaimman menestyksens\xc3\xa4 Ven\xc3\xa4j\xc3\xa4n nimen alla. Se aloitti turnauksensa A-lohkossa ja voitti avausottelussaan Saudi-Arabian 5\xe2\x80\x930, ja seuraavassa ottelussaan Egyptin 3\xe2\x80\x931. Lohkopelien p\xc3\xa4\xc3\xa4t\xc3\xb6sottelussaan se h\xc3\xa4visi Uruguaylle 0\xe2\x80\x933 ja sijoittui A-lohkon kakkoseksi p\xc3\xa4\xc3\xa4sten ensimm\xc3\xa4ist\xc3\xa4 kertaa pudotuspeleihin Ven\xc3\xa4j\xc3\xa4n nimen alla. Aiemmin se oli ollut pudotuspeleiss\xc3\xa4 Neuvostoliittona. Nelj\xc3\xa4nnesv\xc3\xa4lieriss\xc3\xa4 Ven\xc3\xa4j\xc3\xa4 kohtasi Espanjan ja otti juuri ja juuri rangaistuspotkuilla 4\xe2\x80\x933-voiton t\xc3\xa4st\xc3\xa4. Tilanne ennen voittolaukauskilpailua oli 1\xe2\x80\x931. Ven\xc3\xa4j\xc3\xa4 eteni n\xc3\xa4in puoliv\xc3\xa4lieriin kohdaten siell\xc3\xa4 Kroatian, jota vastaan tuli tasapeli 2\xe2\x80\x932. Tilanne oli 2\xe2\x80\x932 my\xc3\xb6s jatkoajan j\xc3\xa4lkeen, joten sekin peli meni rangaistuspotkukilpailuun. Ven\xc3\xa4j\xc3\xa4 h\xc3\xa4visi sen Kroatialle lukemin 3\xe2\x80\x934, mik\xc3\xa4 tarkoitti sit\xc3\xa4, ett\xc3\xa4 Ven\xc3\xa4j\xc3\xa4n peli kotikisoissa p\xc3\xa4\xc3\xa4ttyi siihen."